钦定古今图书集成/理学汇编/文学典/第061卷 > 王元
## 钦定古今图书集成/理学汇编/文学典/第061卷 > 王元

按《广西通志》：“元字文元，桂林人。苦吟风月，终于贫病。
妻黄氏，苦持雅操，每遇得句，中夜必先起燃烛，供具
纸笔，元甚重之。有《听琴诗》曰：‘拂琴开素匣，何事独颦
眉。古调俗不乐，正声君自知。寒泉出涧涩，老桧荷风
悲。纵有来听者，谁堪继子期’。”又题邓真人遗址曰：“三
千功满轻升去，留得山前旧隐基。但见白云长掩映，
不知浮世几兴衰。松梢风触霓旌动，㯶叶霜霑鹤翅
垂。近代无人寻异事，野泉喷月写秋池。”与廖融为诗
友，《赠之》云：“伴行惟瘦鹤，寻寺入深云。”终于长沙。